Buddizmdə günah

Buddizmdə günah — buddist dünyagörüşündə "günah" anlayışı. ABŞ Zen müəllifi Bred Varnerin qeyd etdiyi kimi, buddizmdə ümumiyyətlə "günah" anlayışı mövcud deyil. Eyni fikri Budda Dharma Təhsil Assosiasiyası da paylaşaraq vurğulamışdır ki, "günah və ya ilkin günah ideyası buddizmdə yer almır". Zen təliminin müəllimi Barbara O'Brayn bu baxışı dəstəkləmiş və bildirmişdir ki, buddizmdə "günah anlayışı yoxdur". Buddist alim Valpola Rahula da bu mövqeni bölüşərək qeyd etmişdir: "Əslində, bəzi dinlərdə başa düşülən mənada buddizmdə ‘günah’ anlayışı mövcud deyildir".

Etnoloq Kristof fon Fürer-Haymendorf buddist baxışını belə izah etmişdir: buddist düşüncəyə görə, bütün kainat — istər insanlar, istərsə də tanrılar səbəb-nəticə qanunauyğunluğuna tabedir. Hər bir əməl — yaxşı və ya pis səbəblər zəncirində qaçılmaz və avtomatik nəticə doğurur. Bu nəticə heç bir tanrının iradəsindən asılı olmadan meydana gəlir. Bu mənada, şəxsi tanrıya qarşı itaətsizlik kimi başa düşülən "günah" anlayışına yer yoxdur. Bununla belə, buddistlər bəzən ümumbəşəri əxlaqi qanunları pozan hərəkətləri "günah" adlandırırlar.

Tanınmış buddist müəllim Çöqyam Trunqpa xüsusilə "ilkin günah" ideyasına qarşı çıxmış və bu anlayışın insan inkişafına mənfi təsir göstərdiyini vurğulamışdır. Onun fikrinə görə, insanın müəyyən mərhələdə öz nöqsanlarını dərk etməsinin vacib olmağına baxmayaraq, bu duyğunun həddindən artıq güclənməsi ilhamı məhv edir, düşüncələri daraldır və inkişafı əngəlləyir. Buna görə də o, "ilkin günah" anlayışını nə faydalı, nə də zəruri hesab etmişdir.

 İstinadlar 

Kateqoriya:Buddist inam və təlimləri
Kateqoriya:Günah